《送汪尔含还新安兼讯白下旧游用命美韵 其二》
明代·李之世

荷香冉冉扑征辕，软雨柔风汎绿尊。茉莉有香传陆贾，葡萄无种忆张骞。

閒依榕幕唯吟柳，梦逐莱裾亦绕萱。南北路岐堪一叹，可能相别不销魂。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。